## Servicis Socials activa protocols contra la calor amb actuacions i recomanacions per a protegir les persones més vulnerables de les altes temperatures

*** S’ha facilitat als centres de persones majors informació per a la prevenció, detecció i tractament dels efectes de la calor en usuaris
* Amb la col·laboració d’ajuntaments i entitats, s’han habilitat també dispositius d’acollida i atenció per a les persones sense llar**

La Vicepresidència i Conselleria de Serveis Socials, Igualtat i Habitatge ha activat protocols contra la calor amb actuacions i recomanacions per a protegir les persones més vulnerables davant l’episodi d’altes temperatures que està afectant esta setmana la Comunitat Valenciana.

El secretari autonòmic de Família i Servicis Socials, Nacho Grande, ha explicat que, en col·laboració amb la Conselleria de Sanitat, s’han difós als centres residencials i recursos de persones majors de la Generalitat “actuacions i mesures preventives per a evitar que les altes temperatures previstes per a estos dies suposen un risc per a la salut de les persones usuàries”.

Este protocol, ha explicat el secretari autonòmic, té com a objectiu general facilitar informació d’utilitat al personal dels centres “per a la prevenció, detecció precoç i tractament dels efectes que puguen tindre les altes temperatures en les persones usuàries en situació de dependència”, considerades d’alt risc. A més, inclou recomanacions nutricionals per a combatre la deshidratació i colps de calor.

**Protocol per a les persones sense llar**

Així mateix, la Vicepresidència ha activat el ‘Protocol autonòmic d’actuació per a les persones en situació sense llar’ per a combatre estes temperatures.

Amb la col·laboració dels ajuntaments i de les entitats del tercer sector especialitzades en l’atenció de les persones sense llar, s’han coordinat dispositius d’atenció i acollida multidisciplinaris que servisquen per a garantir els drets més bàsics de les persones en uns contextos d’extrema vulnerabilitat i risc per a la salut.

Segons ha explicat el secretari autonòmic, la direcció general d’Inclusió i Cooperació al Desenvolupament és l’encarregada de comunicar als responsables dels ajuntaments dels municipis amb població igual o superior a 25.000 habitants i als responsables de les entitats socials els avisos especials d’alertes davant altes temperatures que emet el Centre de Coordinació d’Emergències de la Generalitat.

En el moment de recepció d’este avís especial, s’activen els dispositius locals per a acollir les persones sense llar, on reben els elements, subministraments i recursos necessaris per a donar resposta a les necessitats bàsiques vinculades a les altes temperatures.

Per a fer-ho, es posen a disposició espais municipals i dispositius d’acollida per a l’atenció i informació d’estes persones. Entre altres actuacions, està previst el repartiment d’un kit bàsic d’accessoris per a combatre la calor.

Fecha: 18/07/2024